REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/219-20

28. decembar 2020. godine

B e o g r a d

**Z A P I S N I K**

**SA ČETVRTE SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 17. DECEMBRA 2020. GODINE**

 Sednica je počela u 11 časova.

 Sednicom je predsedavao predsednik Odbora dr Muamer Bačevac.

 Sednici su prisustvovali: Sandra Joković, Dejan Stošić, Vesna Nedović, Vesna Stjepanović, Dragana Branković Minčić, Dragana Radinović, Jelena Mihailović, Nikola Kožović, Aleksandar Jovanović i Selma Kučević, članovi Odbora.

 Sednici nisu prisustvovali članovi Odbora: Dragoljub Acković, Andrijana Avramov, Stefan Srbljanović, Nebojša Bakarec, Ljubo Petrović i Zoltan Pek.

 Sednici je prisustvovala zamenica člana Odbora Milanka Jevtović Vukojičić.

 Sednici je prisustvovao zaštitnik građana Zoran Pašalića, kao i zamenici zaštitnika građana Jelena Stojanović.

 Predsedavajući je konstatovao da su ispunjeni uslovi za rad i odlučivanje te je upoznao članove Odbora sa tačkama

Dnevnog reda

1. Razmatranje Redovnog godišnjeg izveštaja Zaštitnika građana za 2019. godinu (broj 02-454/20 od 17. marta 2020. godine).

 Odbor je jednoglasno PRIHVATIO predloženi Dnevni red.

 **PRVA TAČKA**: Razmatranje Redovnog godišnjeg izveštaja Zaštitnika građana za 2019. godinu

 **Predsednik Odbora** je na početku pozdravio zaštitnika građana gospodina Zorana Pašalića, i zamenicu zaštitnika građana Jelenu Stojanović. Podsetio je da Odbor razmatra redovni godišnji Izveštaj Zaštitnika građana u skladu sa članom 238. Poslovnika Narodne skupštine i da podnosi Izveštaj Narodnoj skupštini sa Predlogom zaključka, odnosno preporukama sa merama za unapređenje stanja u tim oblastima.

 **Zoran Pašalić** je istakao da se u toku 2019. godine instituciji Zaštitnika građana obratilo 11000 građana, a primljeno je više od 3200 pritužbi koje su prouzrokovale 736 preporuka Zaštitnika građana koje se odnose na organe uprave, dok je u 95,5% slučajeva postupljeno po preporukama. Kao značajnu aktivnost istakao je potpisivanje memoranduma o zajedničkoj saradnji sa Ombudsmanima Rumunije, Grčke, Bosne i Hercegovine, Crne Gore i Severne Makedonije. Ovim sporazumima su definisani postupci saradnje u vezi poštovanja prava i sloboda državljana Republike Srbije na teritoriji potpisnica, kao i državljana ovih država na teritoriji Republike Srbije. Istakao je i značaj izbora zamenika zaštitnika građana - Jelene Stojanović, dr Nataše Tanjević i Slobodana Tomića.

 Zoran Pašalić je govorio i o novom Zakonu o Zaštitniku građana koji je potrebno da bude usvojen, a na šta se odnosi i Poglavlje 23. u vezi pristupanja Evropskoj Uniji, koje podrazumeva tri obaveze Republike Srbije u odnosu na instituciju Zaštitnika građana: izmena i dopuna zakona ili novi zakon, povećanje kapaciteta Zaštitnika građana, kao i određivanje novih kapaciteta smeštaja Zaštitnika građana.

 Poseban deo izveštaja zauzimaju aktivnosti u oblasti prava deteta. Pritužbe se uglavom odnose na pravo na poštovanje najboljeg interesa deteta, pravo na zaštitu od zlostavljanja i zanemarivanja, pravo deteta na održavanje ličnih kontakata sa roditeljima sa kojima ne živi. Zaštitnik građana je ukazivao da usled zabrane zapošljavanja u javnom sektoru broj zaposlenih u centrima za socijalni rad je od 2014. godine smanjen za skoro petinu, dok je broj korisnika u istom periodu povećan za 11%. Broj prijava za nasilje u porodici u centrima za socijalni rad uvećan je za 161% u odnosu na 2014. godinu, dok usluge ličnog pratioca nisu dostupne svoj deci kojoj su potrebne. Dve važne stavke iz prakse koje je g. Pašalić naveo vezane za decu koja su žrtve nasilja jesu sekundarna viktimizacija u sredstvima javnog informisanja, kao i nekorišćenje svih sredstava stavljenih na raspolaganje pravosudnim organima kao što su specijalne sobe, saslušanje uz prisustvo svih lica koji moraju zakonski da prisustvuju saslušanju gde se deca više puta saslušavaju i tako više puta traumatizuju.

 Deo izveštaja koji se odnosi na rodnu ravnopravnost obuhvata pritužbe na nasilje u porodici, pravo na naknadu zarade za vreme odsustva zbog trudničkog bolovanja, porodiljskog odsustva, nege deteta, prava trudnica i porodilja. Govorio je i o nedostacima koji se odnose na neusvojene izmene i dopune Zakona o finansijskoj podršci porodica sa decom. G-din Pašalić je naglasio da je nasilje u porastu, posebno u periodu ove krize i da se isto mora sankcionisati. Istakao je da su instituti za sudsku medicinu ustanove koje bi trebalo da daju opis povrede, uzročno-posledičnu vezu i tako obezbede dokaze u slučaju promene iskaza na sudu.

 U vezi prava LGBT osoba, pritužbe su se odnosile na prilagođavanje pola rodnom identitetu, promenu podataka u matičnim knjigama, nasilje nad LGBT osobama. Zaštitnik građana ukazuje na to da nisu pravno uređene istopolne zajednice ni posledice prilagođavanja promene pola i rodnog identiteta, da je i dalje primetan visok stepen netolerancije mladih osoba drugačije seksualne orijentacije i rodnog identiteta. LGBT osobe se i dalje suočavaju sa teškim situacijama nakon što se sazna o njihovoj seksualnoj orijentaciji i rodnom identitetu od strane bioloških roditelja ili hranitelja, kao i nakon napuštanja istitucija socijalne zaštite, a i dalje ne postoji odgovarajući servisi podrške.

 U oblasti prava osoba sa invaliditetom i prava starijih lica, najveći broj prituži odnosio se na diskriminaciju po osnovu invaliditeta, arhitektonski pristup objektima, pravo na novčanu nadoknadu za pomoć i negu drugog lica. Zaštitnik građana ukazuje na to da i pored postojećih zakonskih okvira u Republici Srbiji postoji problem nepristupačnosti mnogim javnim ustanovama, objektima, površinama, usluge i informacije postaju nepristupačni osobama sa invaliditetom i poteškoćama u kretanju i komunikaciji. G-din Pašalić je napomenuo i problem sa kojim se susreću slabovidi, posebno koji je stvoren nošenjem maski i uskraćenom mogućnošću komunikacije osoba koje ne čuju ili ne mogu da se izraze govornim jezikom. U ovoj oblasti Zaštitnik građana govorio je i o konceptu odlučivanja uz podršku koji nije još uvek uveden u pravni sistem Republike Srbije, ali i o lišavanju poslovne sposobnosti koja je dovela do mnogo zloupotreba.

 U vezi prava pripadnika nacionalnih manjina, pritužbe se odnose na prava Roma, pravo na kulturno stvaralaštvo na maternjem jeziku, pravo na ostvarivanje nadležnosti nacionalnih saveta nacionalnih manjina. Zaštitnik građana je ukazao da je neophodno unaprediti položaj i funkcionisanje nacionalnih saveta nacionalnnih manjina, da uočeni napredak u unapređenju položaja Roma koje su donele mere javnih politika nije dovoljan, kapaciteti lokalnih samouprava za efikasno sprovođenje mera nisu u dovoljnoj meri osnaženi, radno-pravni status romskih koordinatora i kriterijumi za njihovo angažovanje i dalje nisu uređeni, problem segregacije u obrazovnom sistemu i dalje postoje. G-din Pašalić je istakao i praksu održavanja sastanaka sa predstavnicima nacionalnih saveta nacionalnih manjina na svaka tri meseca u njihovim sredinama. Jedan od predloga je i osnivanje Muzeja nacionalnih manjina.

 **Predsednik Odbora** se zahvalio gospodinu Pašaliću na obrazlaganju izveštaja i dao reč narodnim poslanicima.

 **Milanka Jevtović Vukojičić** je pozdravila i pohvalila izveštaj i istakla njegov značaj za rad Odbora. Istakla je da je izveštaj koncizan i da sadrži jasne preporuke. Pohvalila je brojne aktivnosti, posebno međunarodnu saradnju koja na najbolji način kroz razmenu znanja i iskustva poboljšava ljudska i manjinska prava. Istakla je i direktne susrete sa predstavnicima nacionalnih saveta nacionalnih manjina u Beogradu, Novom Pazaru, Bosilegradu, Subotici. Zajednička poseta sa Ministarstvom državne uprave i lokalne samouprave, kao i Kancelarijom za ljudska i manjinska prava predstavlja jedan multidisciplinarni pristup u zaštiti prava koje su u nadležnosti Zaštitnika građana. Istakla je i značajan napredak u oblasti prava osoba sa invaliditetom. Pohvalila je rad lokalne samouprave koje su radile na inkluziji, pre svega pristupačnosti objekata, povećanog uključivanja u školovanje koje će kao rezultat imati smanjenje siromaštva. Takođe, govorila je o Zakonu o izmenama i dopunama Zakona o vanparničnom postupku koji je doveo do smanjenja broja pravno nevidljivih lica i da se u Srbiji od tada mnogo uradilo na upisivanju u matične knjige rođenih i ostvarivanju prava koja svim građanima Srbije pripadaju. Govorila je i o poslovnoj sposobnosti osoba sa invaliditetom gde su rađene izmene koje podrazumevaju da su sudovi po službenoj dužnosti u zakonskoj obavezi da vrše preispitivanje u odnosu na sva lica kojima je potpuno oduzeta poslovna sposobnost.

 **Predsednik Odbora** je, po okončanju rasprave, stavio na glasanje

Predlog zaključka

povodom Redovnog godišnjeg Izveštaja Zaštitnika građana za 2019. godinu

 1. Narodna skupština ocenjuje da je Zaštitnik građana u Redovnom godišnjem izveštaju za 2019. godinu celovito prikazao aktivnosti u izvršavanju svojih nadležnosti u cilju zaštite i unapređenja ljudskih i manjinskih sloboda i prava.

 2. Polazeći od ocena Zaštitnika građana u oblasti prava deteta, Narodna skupština preporučuje Vladi da nastavi sa daljim razvojem mehanizama za prevenciju i suzbijanje dečjih i ranih brakova, dečjeg života i rada na ulici, kao i mera za unapređenje položaja romske dece, dece sa smetnjama u razvoju, kao i obolele dece.

 3. Imajući u vidu nalaze Zaštitnika građana u oblasti rodne ravnopravnosti, Narodna skupština ukazuje na potrebu veće efikasnosti mehanizama za rodnu ravnopravnost u lokalnoj samoupravi.

 4. U cilju kontinuiranog sprovođenja mera i aktivnosti posvećenih podizanju svesti javnosti o neophodnosti poštovanja prava LGBT osoba, Narodna skupština preporučuje Vladi da se intenziviraju aktivnosti koje državni organi sporovode kroz različite vrste obuka zaposlenih u cilju prepoznavanja problema i načina zaštite prava LGBT osoba.

 5. Narodna skupština ocenjuje potrebu daljeg unapređenja sistema usluga i servisa podrške osobama sa invaliditetom i starijim osobama i u tom cilju preporučuje se Vladi da razmotri mogućnost zapošljavanja većeg broja zdravstvenih radnika, stručnih radnika u ustanovama socijalne zaštite i stručnih saradnika u ustanovama obrazovanja i vaspitanja koji odgovaraju potrebama građana u osetljivom položaju.

 6. Polazeći od nalaza Zaštitnika građana Narodna skupština ističe potrebu kontinuiranog unapređivanja ostvarivanja prava pripadnika nacionalnih manjina i doslednu primenu Zakona o zaštiti prava i sloboda nacionalnih manjina, Zakona o nacionalnim savetima nacionalnih manjina i Zakona o službenoj upotrebi jezika i pisama. Narodna skupština podržava Vladu da nastavi i intezivira mere javnih politika u vezi sa unapređenjem položaja Roma, kao i u vezi rešavanja statusa lokalnih mehanizama kao što su zdravstvene medijatorke i romski koordinatori.

 7. Narodna skupština poziva Vladu da kontinuirano izveštava Narodnu skupštinu o sprovođenju ovog zaključka.

 8. Ovaj zaključak objaviti u „Službenom glasniku Republike Srbijeˮ.

 Takođe je predložio da se Predlog zaključka, u skladu sa čl. 167. i 193. Poslovnika Narodne skupštine, razmatra po hitnom postupku, kao i da za predstavnika Odbora na sednici Narodne skupštine bude određen predsednik Odbora.

 Nakon završenog glasanja, predsednik Odbora je konstatovao da je Odbor za ljudska i manjinska prava i ravnopravnost polova razmotrio godišnji Izveštaj Zaštitnika građana za 2019. godinu i utvrdio Predlog zaključka, koji se dostavlja Narodnoj skupštini na razmatranje i usvajanje, po hitnom postupku. Takođe je usvojen predlog u pogledu predstavnika Odbora na sednici Narodne skupštine.

 Sednica je zaključena u 11.40 časova.

SEKRETAR ODBORA PREDSEDNIK ODBORA

Rajka Vukomanović dr Muamer Bačevac